title: Komisijas Īstenošanas Regula (ES) 2020/206 (2020. gada 14. februāris), ar ko atbilstoši Eiropas Parlamenta un Padomes Regulai (ES) 2015/2283 kā tradicionālu pārtikas produktu no trešās valsts atļauj laist tirgū Theobroma cacao L. augļu mīkstumu, mīkstuma sulu un koncentrētu mīkstuma sulu un groza Īstenošanas regulu (ES) 2017/2470 (Dokuments attiecas uz EEZ)

text:
                  17.2.2020

                  LV

                  Eiropas Savienības Oficiālais Vēstnesis

                  L 43/66

         KOMISIJAS ĪSTENOŠANAS REGULA (ES) 2020/206
         (2020. gada 14. februāris),
         ar ko atbilstoši Eiropas Parlamenta un Padomes Regulai (ES) 2015/2283 kā tradicionālu pārtikas produktu no trešās valsts atļauj laist tirgū Theobroma cacao L. augļu mīkstumu, mīkstuma sulu un koncentrētu mīkstuma sulu un groza Īstenošanas regulu (ES) 2017/2470
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2015. gada 25. novembra Regulu (ES) 2015/2283 par jauniem pārtikas produktiem un ar ko groza Eiropas Parlamenta un Padomes Regulu (ES) Nr. 1169/2011 un atceļ Regulu (EK) Nr. 258/97 un Komisijas Regulu (EK) Nr. 1852/2001 (1), un jo īpaši tās 15. panta 4. punktu,
         tā kā:

                     (1)

                     Regula (ES) 2015/2283 paredz, ka Savienībā tirgū drīkst laist tikai atļautus jaunos pārtikas produktus, kuri ir iekļauti Savienības sarakstā. Tradicionāls pārtikas produkts no trešās valsts ir jauns pārtikas produkts, kā definēts Regulas (ES) 2015/2283 3. pantā.

                     (2)

                     Komisijas Īstenošanas regula (ES) 2017/2468 (2) nosaka administratīvās un zinātniskās prasības attiecībā uz tradicionālajiem pārtikas produktiem no trešām valstīm.

                     (3)

                     Uz Regulas (ES) 2015/2283 8. panta pamata tika pieņemta Komisijas Īstenošanas regula (ES) 2017/2470 (3), ar ko izveido atļauto jauno pārtikas produktu Savienības sarakstu.

                     (4)

                     Saskaņā ar Regulas (ES) 2015/2283 15. panta 4. punktu Komisija lemj par atļaujas piešķiršanu tradicionālam pārtikas produktam no trešās valsts un par tā laišanu Savienības tirgū.

                     (5)

                     2019. gada 30. janvārī un 2019. gada 28. martā uzņēmumi Nestec York Ltd. un Cabosse Naturals NV. (“pieteikuma iesniedzēji”) Komisijai iesniedza paziņojumu par nodomu Theobroma cacao L. (“kakao mīkstums”) augļu mīkstumu, mīkstuma sulu un koncentrētu mīkstuma sulu laist Savienības tirgū kā tradicionālu pārtikas produktu no trešās valsts Regulas (ES) 2015/2283 14. panta nozīmē. Pieteikuma iesniedzēji vēlas panākt, lai Theobroma cacao L. augļu mīkstumu, mīkstuma sulu un koncentrētu mīkstuma sulu, ko paredzēts lietot uzturā pašu par sevi vai kā sastāvdaļu, drīkstētu iekļaut visu lietotāju grupu patēriņā.

                     (6)

                     Saskaņā ar Īstenošanas regulas (ES) 2017/2468 7. panta 2. punktu Komisija pieprasīja pieteikuma iesniedzējiem papildu informāciju par paziņojuma derīgumu. Pieprasītā informācija tika iesniegta 2019. gada 12. aprīlī un 2019. gada 20. jūnijā.

                     (7)

                     Pieteikuma iesniedzēju iesniegtie dati pierāda Theobroma cacao L. augļu mīkstuma, mīkstuma sulas un koncentrēta mīkstuma sulas kā nekaitīgas pārtikas lietošanas vēsturi Brazīlijā.

                     (8)

                     2019. gada 22. maijā un 2019. gada 20. jūnijā Komisija saskaņā ar Regulas (ES) 2015/2283 15. panta 1. punktu nosūtīja derīgos paziņojumus dalībvalstīm un Eiropas Pārtikas nekaitīguma iestādei (“Iestāde”).

                     (9)

                     Četru mēnešu laikposmā, kas noteikts Regulas (ES) 2015/2283 15. panta 2. punktā, nedz dalībvalstis, nedz Iestāde Komisijai neiesniedza nevienu pienācīgi pamatotu ar nekaitīgumu saistītu iebildumu pret Theobroma cacao L. augļu mīkstuma, mīkstuma sulas un koncentrētas mīkstuma sulas laišanu Savienības tirgū.

                     (10)

                     Tāpēc Komisijai būtu jāatļauj Savienības tirgū laist Theobroma cacao L. augļu mīkstumu, mīkstuma sulu un koncentrētu mīkstuma sulu un jāatjaunina jauno pārtikas produktu Savienības saraksts.

                     (11)

                     Tāpēc Īstenošanas regula (ES) 2017/2470 būtu attiecīgi jāgroza,

               IR PIEŅĒMUSI ŠO REGULU.

            1. pants

               1.   Šīs regulas pielikumā specificēto Theobroma cacao L. augļu mīkstumu, mīkstuma sulu un koncentrēto mīkstuma sulu iekļauj atļauto jauno pārtikas produktu Savienības sarakstā, kas izveidots ar Īstenošanas regulu (ES) 2017/2470.

               2.   Ierakstā, ko izdara šā panta 1. punktā minētajā Savienības sarakstā, iekļauj šīs regulas pielikumā noteiktos lietošanas nosacījumus un marķēšanas prasības.

            2. pants
            Īstenošanas regulas (ES) 2017/2470 pielikumu groza saskaņā ar šīs regulas pielikumu.

            3. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 14. februārī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 327, 11.12.2015., 1. lpp.

            (2)  Komisijas 2017. gada 20. decembra Īstenošanas regula (ES) 2017/2468, ar ko saskaņā ar Eiropas Parlamenta un Padomes Regulu (ES) 2015/2283 par jauniem pārtikas produktiem nosaka administratīvās un zinātniskās prasības attiecībā uz tradicionālajiem pārtikas produktiem no trešām valstīm (OV L 351, 30.12.2017., 55. lpp.).

            (3)  Komisijas 2017. gada 20. decembra Īstenošanas regula (ES) 2017/2470, ar ko saskaņā ar Eiropas Parlamenta un Padomes Regulu (ES) 2015/2283 [par jauniem pārtikas produktiem] izveido jauno pārtikas produktu Savienības sarakstu (OV L 351, 30.12.2017., 72. lpp.).

            PIELIKUMS
            Īstenošanas regulas (ES) 2017/2470 pielikumu groza šādi:

                        1)

                        pielikuma 1. tabulā (“Atļautie jaunie pārtikas produkti”) alfabētiskā secībā iekļauj šādu ierakstu:

                                    Atļautais jaunais pārtikas produkts

                                    Jaunā pārtikas produkta lietošanas nosacījumi

                                    Īpašas papildu marķēšanas prasības

                                    Citas prasības

                                    “Theobroma cacao L. augļu mīkstums, mīkstuma sula un koncentrēta mīkstuma sula (tradicionāls pārtikas produkts no trešās valsts)

                                    Nav norādīts

                                    Jaunā pārtikas produkta nosaukums to saturošu pārtikas produktu marķējumā – “kakao (Theobroma cacao L.) mīkstums”, “kakao (Theobroma cacao L.) mīkstuma sula” vai “koncentrēta kakao (Theobroma cacao L.) mīkstuma sula”, atkarībā no izmantotā veida.”;

                        2)

                        pielikuma 2. tabulā (“Specifikācijas”) alfabētiskā secībā iekļauj šādu ierakstu:

                                    Atļautais jaunais pārtikas produkts

                                    Specifikācijas

                                    “Theobroma cacao L. augļu mīkstums, mīkstuma sula un koncentrēta mīkstuma sula
                                    (tradicionāls pārtikas produkts no trešās valsts)

                                       Apraksts/definīcija

                                    Tradicionālais pārtikas produkts ir no kakao (Theobroma cacao L.) auga iegūta augļa mīkstums – “ūdeņaina, gļotaina un skāba viela, kurā izvietotas sēklas”.
                                    Kakao augļu mīkstumu iegūst, kakao augļus sašķeļot un pēc tam atdalot mīkstumu no pākstīm un pupiņām; mīkstumu pēc tam pasterizē un sasaldē. Kakao mīkstuma sulu un/vai koncentrētu kakao mīkstuma sulu iegūst pēc pārstrādes (fermentatīva apstrāde, pasterizācija, filtrēšana un koncentrēšana).

                                       Kakao augļu mīkstuma, mīkstuma sulas un koncentrētas mīkstuma sulas tipiskais sastāvs

                                    Proteīni (g/100 g): 0,0 līdz 2,0
                                    Kopējais tauku saturs (g/100 g): 0,0 līdz 0,2
                                    Kopējais cukuru saturs (g/100 g): > 11,0
                                    Briksa grādi (° pēc Briksa skalas): ≥ 14
                                    pH: 3,3 līdz 4,0

                                       Mikrobioloģiskie kritēriji

                                    Kopējais aerobo mikroorganismu skaits: < 10 000  kvv  (1)/g
                                    Enterobaktērijas: ≤ 10 kvv/g
                                    Salmonellas: 25 g paraugā nekonstatē

               (1)  Kvv: kolonijas veidojoša vienība.”


title: Komisijas Īstenošanas regula (ES) 2020/207 (2020. gada 14. februāris), ar ko attiecībā uz lolojumdzīvnieku barības importu no Saūda Arābijas groza Regulu (ES) Nr. 142/2011 (Dokuments attiecas uz EEZ)

text:
                  17.2.2020

                  LV

                  Eiropas Savienības Oficiālais Vēstnesis

                  L 43/69

         KOMISIJAS ĪSTENOŠANAS REGULA (ES) 2020/207
         (2020. gada 14. februāris),
         ar ko attiecībā uz lolojumdzīvnieku barības importu no Saūda Arābijas groza Regulu (ES) Nr. 142/2011
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ Regulu (EK) Nr. 1774/2002 (1), un jo īpaši tās 41. panta 4. punktu,
         tā kā:

                     (1)

                     Komisijas Regula (ES) Nr. 142/2011 (2) nosaka noteikumus, ar kuriem īsteno Regulu (EK) Nr. 1069/2009, arī cilvēku un dzīvnieku veselības aizsardzības nosacījumus, kas jāievēro, importējot lolojumdzīvnieku barību.

                     (2)

                     Prasības attiecībā uz lolojumdzīvnieku barības, arī suņu košļājamo rotaļlietu, importēšanu Savienībā un tranzītu caur Savienību ir izklāstītas Regulas (ES) Nr. 142/2011 XIV pielikuma II nodaļas 1. iedaļā, un tās 2. tabulas 12. rindā ir dots arī trešo valstu saraksts.

                     (3)

                     Saūda Arābijas Karalistes kompetentās iestādes ir Komisijai apliecinājušas, ka Saūda Arābijas Karaliste var izpildīt attiecīgos veselības aizsardzības nosacījumus un dot pietiekamas garantijas, ka tās kontrolē no mājputniem iegūtas lolojumdzīvnieku barības ražošanu. Tāpēc ir pamatoti Saūda Arābiju iekļaut to trešo valstu sarakstā, no kurām Savienībā drīkst importēt un tranzītā caur Savienību drīkst pārvadāt pārstrādātu lolojumdzīvnieku barību, kas iegūta no mājputniem.

                     (4)

                     Tāpēc būtu attiecīgi jāgroza Regulas (ES) Nr. 142/2011 XIV pielikuma II nodaļas 1. iedaļas 2. tabula.

                     (5)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Regulas (ES) Nr. 142/2011 XIV pielikuma II nodaļas 1. iedaļas 2. tabulu groza saskaņā ar šīs regulas pielikuma tekstu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 14. februārī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 300, 14.11.2009., 1. lpp.

            (2)  Komisijas 2011. gada 25. februāra Regula (ES) Nr. 142/2011, ar kuru īsteno Eiropas Parlamenta un Padomes Regulu (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un īsteno Padomes Direktīvu 97/78/EK attiecībā uz dažiem paraugiem un precēm, kam uz robežas neveic veterinārās pārbaudes atbilstīgi minētajai direktīvai (OV L 54, 26.2.2011., 1. lpp.).

            PIELIKUMS
            Regulas (ES) Nr. 142/2011 XIV pielikuma II nodaļas 1. iedaļas 2. tabulas 12. rindu aizstāj ar šādu:

                           “12.

                           Lolojumdzīvnieku barība, tostarp suņu košļājamās rotaļlietas

                                       a)

                                       Attiecībā uz pārstrādātu barību lolojumdzīvniekiem un suņu košļājamām rotaļlietām: materiāli, kas minēti 35. panta a) punkta i) un ii) apakšpunktā.

                                       b)

                                       Attiecībā uz jēlu barību lolojumdzīvniekiem: materiāli, kas minēti 35. panta a) punkta iii) apakšpunktā.

                           Lolojumdzīvnieku barībai un suņu košļājamajām rotaļlietām jābūt ražotām saskaņā ar XIII pielikuma II nodaļu.

                                       a)

                                       Attiecībā uz jēlu barību lolojumdzīvniekiem:
                                       trešās valstis, kuras uzskaitītas Regulas (ES) Nr. 206/2010 II pielikuma 1. daļā vai Regulas (EK) Nr. 798/2008 I pielikumā un no kurām dalībvalstis atļauj importēt svaigu to pašu sugu dzīvnieku gaļu, un kur ir atļauta tikai neatkaulota gaļa.
                                       Attiecībā uz zivju materiāliem – trešās valstis, kas uzskaitītas Lēmuma 2006/766/EK II pielikumā.

                                       b)

                                       Attiecībā uz suņu košļājamajām rotaļlietām un lolojumdzīvnieku barību, izņemot jēlu barību lolojumdzīvniekiem:
                                       Trešās valstis, kas uzskaitītas Regulas (ES) Nr. 206/2010 II pielikuma 1. daļā, un šādas valstis:

                                                   (JP) Japāna,

                                                   (EC) Ekvadora,

                                                   (LK) Šrilanka,

                                                   (TW) Taivāna,

                                                   (SA) Saūda Arābija (tikai pārstrādāta lolojumdzīvnieku barība, kas iegūta no mājputniem).

                                             Attiecībā uz pārstrādātu barību lolojumdzīvniekiem no zivju materiāliem – trešās valstis, kas uzskaitītas Lēmuma 2006/766/EK II pielikumā.

                                       a)

                                       Attiecībā uz konservētu barību lolojumdzīvniekiem: XV pielikuma 3. nodaļas A daļa.

                                       b)

                                       Attiecībā uz pārstrādātu barību lolojumdzīvniekiem, izņemot konservētu barību lolojumdzīvniekiem: XV pielikuma 3. nodaļas B daļa.

                                       c)

                                       Attiecībā uz suņu košļājamajām rotaļlietām: XV pielikuma 3. nodaļas C daļa.

                                       d)

                                       Attiecībā uz jēlu barību lolojumdzīvniekiem: XV pielikuma 3. nodaļas D daļa.”


title: Komisijas Īstenošanas Regula (ES) 2020/208 (2020. gada 14. februāris), ar kuru groza Regulu (EK) Nr. 29/2009, ar ko nosaka prasības datu pārraides pakalpojumu sniegšanai Eiropas vienotajā gaisa telpā (Dokuments attiecas uz EEZ)

text:
                  17.2.2020

                  LV

                  Eiropas Savienības Oficiālais Vēstnesis

                  L 43/72

         KOMISIJAS ĪSTENOŠANAS REGULA (ES) 2020/208
         (2020. gada 14. februāris),
         ar kuru groza Regulu (EK) Nr. 29/2009, ar ko nosaka prasības datu pārraides pakalpojumu sniegšanai Eiropas vienotajā gaisa telpā
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2018. gada 4. jūlija Regulu (ES) 2018/1139 par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr. 3922/91 (1), un jo īpaši tās 44. panta 1. punkta a) apakšpunktu,
         tā kā:

                     (1)

                     Komisijas Regulā (EK) Nr. 29/2009 (2), ar ko nosaka prasības datu pārraides pakalpojumu sniegšanai Eiropas vienotajā gaisa telpā, noteikts, ka attiecībā uz datu apmaiņu starp gaisa un zemes iekārtām jāizmanto īpašas darbības metodes. Lai nodrošinātu savietojamību un netraucētu darbību, šādas darbības metodes ir jāievieš vienveidīgi.

                     (2)

                        EUROCAE dokuments ED-120 “Drošības un ekspluatācijas prasību standarts gaisa satiksmes datu pārraides pakalpojumu sniegšanai kontinentālajā gaisa telpā” nesen tika pārskatīts, proti, visas atsauces uz “gaiss-zeme” ziņojuma (Downlink Message, DM) 89 “MONITORING [unit name] [frequency]” izmantošanu datu pārraides darbību atbalsta nolūkā tika svītrotas. Regulā (EK) Nr. 29/2009 pašlaik ietvertā atsauce uz dokumentu ED-120 vairs neatspoguļo izmaiņas standartos un darbības principos un nav piemērota, lai atbalstītu tādu sertificētu gaisa kuģu datu pārraides darbību, kuriem ir paplašinātas ATM funkcijas.

                     (3)

                     Tādēļ Regulā (EK) Nr. 29/2009 noteiktie obligātie tehniskie standarti, kas jāievēro gaisa kuģu ekspluatantiem, būtu attiecīgi jāgroza.

                     (4)

                     Šajā regulā paredzētie pasākumi ir saskaņā ar atzinumu, ko sniegusi ar Regulas (ES) 2018/1139 127. panta 1. punktu izveidotā komiteja,

               IR PIEŅĒMUSI ŠO REGULU.

            1. pants
            Regulas (EK) Nr. 29/2009 III pielikumu groza saskaņā ar šīs regulas pielikumu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 14. februārī

                  Komisijas vārdā –

                  Priekšsēdētāja

               Ursula VON DER LEYEN

            (1)  OV L 212, 22.8.2018., 1. lpp.

            (2)  Komisijas 2009. gada 16. janvāra Regula (EK) Nr. 29/2009, ar ko nosaka prasības datu pārraides pakalpojumu sniegšanai Eiropas vienotajā gaisa telpā (OV L 13, 17.1.2009., 3. lpp.).

            PIELIKUMS
            Regulas (EK) Nr. 29/2009 III pielikuma 11. punktu aizstāj ar šādu:

                           “11.

                              Eurocae dokuments ED-120 Safety and Performance Requirements Standard for Air Traffic Data Link Services in Continental Airspace (“Drošības un ekspluatācijas prasību standarts gaisa satiksmes datu pārraides pakalpojumu sniegšanai kontinentālajā gaisa telpā”), publicēts 2004. gada maijā, ietverot:

                                       a)

                                       attiecībā uz operatoriem:

                                                   —

                                                   2007. gada aprīlī publicēto 1. grozījumu un 2007. gada oktobrī publicēto 2. grozījumu vai

                                                   —

                                                   2007. gada aprīlī publicēto 1. grozījumu, 2007. gada oktobrī publicēto 2. grozījumu un 2019. gada septembrī publicēto 3. grozījumu,

                                       b)

                                       attiecībā uz ATS sniedzējiem:

                                                   —

                                                   2007. gada aprīlī publicēto 1. grozījumu, 2007. gada oktobrī publicēto 2. grozījumu un 2019. gada septembrī publicēto 3. grozījumu.”


title: Padomes Īstenošanas Regula (ES) 2020/211 (2020. gada 17. februāris), ar ko īsteno Regulu (ES) Nr. 36/2012 par ierobežojošiem pasākumiem saistībā ar situāciju Sīrijā

text:
                  17.2.2020

                  LV

                  Eiropas Savienības Oficiālais Vēstnesis

                  LI 43/1

         PADOMES ĪSTENOŠANAS REGULA (ES) 2020/211
         (2020. gada 17. februāris),
         ar ko īsteno Regulu (ES) Nr. 36/2012 par ierobežojošiem pasākumiem saistībā ar situāciju Sīrijā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) Nr. 36/2012 (2012. gada 18. janvāris) par ierobežojošiem pasākumiem saistībā ar situāciju Sīrijā un ar ko atceļ Regulu (ES) Nr. 442/2011 (1), un jo īpaši tās 32. panta 1. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:

                     (1)

                     Padome 2012. gada 18. janvārī pieņēma Regulu (ES) Nr. 36/2012.

                     (2)

                     Ņemot vērā to, ka ievērojami uzņēmēji gūst lielu peļņu, izmantojot savas saistības ar Asada (Assad) režīmu, un par to pretī viņi palīdz minēto režīmu finansēt, tostarp izmantojot kopuzņēmumus, ko ar valsts atbalstītiem uzņēmumiem izveido daži ievērojami uzņēmēji un vienības nolūkā attīstīt ekspropriētus zemes īpašumus, minētie uzņēmēji un vienības atbalsta Asada režīmu un gūst no tā labumu, tostarp no ekspropriēta īpašuma izmantošanas.

                     (3)

                     Turklāt Asada režīma veiktā zemes ekspropriācija no Sīrijas konflikta dēļ pārvietotajām personām neļauj minētajām personām atgriezties savās mājās.

                     (4)

                     Astoņas fiziskas personas un divas vienības būtu jāpievieno Regulas (ES) Nr. 36/2012 II pielikumā ietvertajam to fizisko un juridisko personu, vienību vai struktūru sarakstam, uz kurām attiecina ierobežojošos pasākumus.

                     (5)

                     Tāpēc attiecīgi būtu jāgroza Regula (ES) Nr. 36/2012,

               IR PIEŅĒMUSI ŠO REGULU.

            1. pants
            Regulas (ES) Nr. 36/2012 II pielikumu groza tā, kā izklāstīts šīs regulas pielikumā.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 17. februārī

                  Padomes vārdā –

                  Priekšsēdētājs

               J. BORRELL FONTELLES

            (1)  OV L 16, 19.1.2012., 1. lpp.

            PIELIKUMS

               1.
               Turpmāk minētās personas tiek pievienotas sarakstam, kas izklāstīts Regulas (ES) Nr. 36/2012 II pielikuma A iedaļā (Personas):

                           Vārds, uzvārds

                           Identifikācijas informācija

                           Pamatojums

                           Sarakstā iekļaušanas datums

                           “288.

                           Yasser Aziz ABBAS
                           (jeb Yasser, Yaser, Yasr; Aziz, Aziz; Abbas, Abas; يا سر عزيز عباس)

                           Dzimums: vīrietis
                           Dzimšanas datums: 22.8.1978.
                           Valstspiederība: Sīrijas
                           Radinieki/darījumu partneri/subjekti vai partneri/saistība ar: Bajaa Trading Services LLC, Qudrah Trading, Tafawoq Tourism Projects Company, Top Business, Yang King, Al-Aziz Group

                           Viens no vadošajiem uzņēmējiem, kas darbojas Sīrijā. Atbalsta režīmu un/vai gūst no tā labumu, pateicoties darījumiem, tostarp degvielas kontrabandai un ieroču nodošanai. Yasser Aziz Abbas gūst peļņu no naftas importa sekmēšanas Sīrijas režīma vārdā un izmanto savas attiecības ar režīmu, lai panāktu sev labvēlīgus darījumus un attieksmi.

                           17.2.2020.

                           289.

                           Mahir BurhanEddine AL-IMAM
                           (jeb ماهر برهان الدين الإمام)

                           Dzimums: vīrietis
                           Valstspiederība: Sīrijas
                           Amats: Telsa Group / Telsa Telecom ģenerālmenedžeris
                           Radinieki/darījumu partneri/subjekti vai partneri/saistība ar: Telsa Group/Telsa Telecom; Tazamon Contracting LLC; Castro LLC

                           Viens no vadošajiem uzņēmējiem, kas darbojas Sīrijā ar darījumu interesēm tūrisma, telekomunikāciju un nekustamā īpašuma jomā. Būdams ģenerālmenedžeris režīma atbalstītajā Telsa Communication Group, kā arī Castro LLC, un, pateicoties citām savām darījumu interesēm, Mahir BurhanEddine Al-Imam gūst labumu no režīma un atbalsta tā finansēšanas un lobēšanas politiku, kā arī tā būvniecības politiku.

                           17.2.2020.

                           290.

                           Waseem AL-KATTAN
                           (jeb Waseem, Wasseem, Wassim, Wasim; Anouar; Al-Kattan, Al-Katan, Al-Qattan, Al-Qatan; وسيم قطان, وسيم أنوار القطان)

                           Dzimums: vīrietis
                           Dzimšanas datums: 4.3.1976.
                           Valstspiederība: Sīrijas
                           Amats: Damaskas lauku provinces tirdzniecības kameras priekšsēdētājs
                           Radinieki/darījumu partneri/subjekti vai partneri/saistība ar:

                              Larosa Furniture/furnishing; Jasmine Fields Company Ltd.; Muruj Cham (Murooj al-Cham) Investment and Tourism Group; Adam and Investment LLC; Universal Market Company LLC Sīrijas Tirdzniecības kameru federācijas kasieris

                           Vadošs uzņēmējs, kas darbojas Sīrijā, gūst labumu no režīma un atbalsta to. Viņam pieder vairāki uzņēmumi un holdinga sabiedrības, kurām ir intereses un kuras darbojas dažādās ekonomikas nozarēs, piemēram, nekustamā īpašuma, luksusviesnīcu un tirdzniecības centru jomā. Wasseem Al-Kattan strauji kļuva par vadošu uzņēmēju, uzliekot nodokļus precēm, kas kontrabandas ceļā tika ievestas Eastern Ghouta aplenkuma laikā, un tagad viņš ir iesaistīts agresīvās klientelisma izpausmēs režīma labā. Pateicoties savām ciešajām saitēm ar režīmu, Wasseem Al-Kattan gūst finansiālu labumu no labvēlīgas piekļuves publiskā iepirkuma konkursiem, kā arī licencēm un līgumiem, ko piešķir valdības aģentūras.

                           17.2.2020.

                           291.

                           Amer FOZ
                           (jeb عامر فوز)

                           Dzimums: vīrietis
                           Dzimšanas datums: 11.3.1976.
                           Valstspiederība: Sīrijas
                           Pases numurs: 06010274747
                           Amats: ASM International General Trading, LLC (ASM International Trading) ģenerālmenedžeris
                           Radinieki/darījumu partneri/subjekti vai partneri/saistība ar: ES sarakstā iekļautais Samer Foz; ES sarakstā iekļautā Aman Holding (Aman Damascus Joint Stock Company); ASM International General Trading LLC (ASM International Trading)

                           Viens no vadošajiem uzņēmējiem, kuram ir personīgas un ģimenes darījumdarbības intereses un darbība vairākās Sīrijas ekonomikas nozarēs, tostarp ar Aman Holding (iepriekš zināma kā Aman Group) starpniecību. Ar Aman Holding starpniecību viņš gūst labumu no piekļuves komerciespējām un atbalsta Asada režīmu, tostarp tādēļ, ka ir iesaistīts režīma atbalstītajā Marota City attīstīšanā. Kopš 2012. gada viņš ir arī ASM International Trading LLC ģenerālmenedžeris.
                           Viņam ir arī saistība ar savu brāli Samer Foz, kurš kopš 2019. gada janvāra ir iekļauts ES sarakstā par to, ka ir vadošs uzņēmējs, kas darbojas Sīrijā un atbalsta režīmu vai gūst labumu no tā.

                           17.2.2020.

                           292.

                           Saqr RUSTOM
                           (jeb Saqr, Saqer; As’ad, Asaad, Asad; Al-Rustom, Al-Rostom; صقر رستم, صقر أسعد الرستم)

                           Dzimums: vīrietis
                           Valstspiederība: Sīrijas
                           Amats: Nacionālo aizsardzības spēku priekšnieks Homs

                           Radinieki/darījumu partneri/subjekti vai partneri/saistība ar: Damas Real Estate Development and Investment LLC

                           Priekšnieks Nacionālo aizsardzības spēku Homs vietējā nodaļā (režīma paramilitārs grupējums –Shabiha). Atbildīgs par minētās nodaļas līdzdalību Sīrijas civiliedzīvotāju brutālajā apspiešanā. Ar sava paramilitārā grupējuma starpniecību Saqr Rustom ir atbildīgs par vairākām kara spekulācijas shēmām un tādējādi gūst labumu no Sīrijas režīma un atbalsta to. Saistīts ar sarakstā iekļauto personu, savu tēvoci Bassam Hassan, ar kuru viņš izveidoja Damas Real Estate Development and Investment LLC nolūkā investēt nekustmā īpašuma projektos.

                           17.2.2020.

                           293.

                           Abdelkader SABRA
                           (jeb Abdelkader, Abd el Kader, Abd al Kader, Abdul Kader Abd al Qadr, Abdul Qadr; Sabra, Sabrah;عبد القادر صبرا; عبد القادر صبره)

                           Dzimums: vīrietis
                           Dzimšanas datums: 14.9.1955.
                           Valstspiederība: Sīrijas; Libānas
                           Amats: Sabra Maritime Agency īpašnieks; Sīrijas un Turcijas Uzņēmēju padomes priekšsēdētājs; Phoenicia Tourism Company dibinātājs; Sīrijas Jūras navigācijas palātas priekšsēdētājs
                           Radinieki/darījumu partneri/subjekti vai partneri/saistība ar:

                              Phoenicia Tourism Company (شركة فينيقيا للسياحة); Sabra Maritime Agency (كالة صبره البحرية)

                           Vadošs uzņēmējs, kas darbojas Sīrijā un kam ir daudzas ekonomiskās intereses, īpaši jūrlietu un tūrisma nozarēs. Abdelkader Sabra kā augsta ranga kuģniecības magnāts un ciešs Rami Makhlouf (režīma atbalstītājs un Bashar al-Assad brālēns) darījumu partneris sniedz Sīrijas režīmam finansiālu un ekonomisku atbalstu, tostarp ar ārzonas uzņēmumu starpniecību. Abdelkader Sabra arī gūst labumu no savas saistības ar režīmu, kas viņam devis iespēju izvērst darbības nekustamā īpašuma nozarē. Viņš ir arī iesaistīts nelikumīgi iegūtu līdzekļu legalizēšanā un komercdarbībās, kas atbalsta Sīrijas režīmu un tā sabiedrotos.

                           17.2.2020.

                           294.

                           Khodr Ali TAHER
                           (jeb خضر علي طاه)

                           Dzimums: vīrietis
                           Dzimšanas datums: 1976. gads
                           Valstspiederība: Sīrijas
                           Amats: Ella Media Services direktors un īpašnieks; Castle Security and Protection un Jasmine Contracting Company dibinātājs; Syrian Hotel Management Company priekšsēdētājs un dibinātājs; Ematel pārvaldītājs un īpašnieks
                           Radinieki/darījumu partneri/subjekti vai partneri/saistība ar:

                              Citadel for Protection; Guard and Security Services (Castle Security and protection); Ematel LLC (Ematel Communications); Syrian Hotel Management Company; Jasmine Contracting Company

                           Vadošs uzņēmējs, kas darbojas dažādās Sīrijas ekonomikas nozarēs, tostarp privātās apsardzes, mobilo telefonu mazumtirdzniecības, viesnīcu vadības un reklāmas pakalpojumu nozarē, kā arī iekšzemes naudas pārskaitījumu jomā.
                           Viņš atbalsta režīmu un gūst no tā labumu, izmantojot sadarbību savā uzņēmējdarbībā un iesaistoties kontrabandas un spekulācijas darbībās. Khodr Ali Taher pieder vairāki uzņēmumi, un viņš ir citu uzņēmumu līdzdibinātājs. Viņa iesaistīšanās lietišķos darījumos ar režīmu ietver to, ka viņš ir izveidojis kopuzņēmumu ar Syrian Transport and Tourism Company, kurā divas trešdaļas akciju pieder Tūrisma ministrijai.

                           17.2.2020.

                           295.

                           Adel Anwar AL-OLABI
                           (jeb Adel Anouar el-Oulabi, Adil Anwar al-Olabi; عادل أنور العلبي)

                           Dzimums: vīrietis
                           Dzimšanas gads: 1976. gads
                           Valstspiederība: Sīrijas
                           Amats: Damascus Cham Holding Company (DCHC) priekšsēdētāja vietnieks; Damaskas (Damascus) gubernators

                           Vadošs uzņēmējs, kas gūst labumu no režīma un atbalsta to. Damaskas provinces investīciju instrumenta, ar ko tiek pārvaldīti Damaskas provinces īpašumi un īstenots Marota City projekts, proti, Damascus Cham Holding Company (DCHC) priekšsēdētāja vietnieks.

                              Adel Anwar Al-Olabi ir arī Damaskas gubernators, kuru 2018. gada novembrī šajā amata iecēla Bashar Al-Assad. Kā Damaskas gubernators un DCHE priekšsēdētāja vietnieks viņš ir atbildīgs par centieniem Damaskā īstenot režīma piekopto atsavināto zemes īpašumu attīstīšanas politiku (tostarp Dekrētu Nr. 66 un Likumu Nr. 10), visizteiktāk – izmantojot Marota City projektu.

                           17.2.2020.”

               2.
               Turpmāk minētās vienības tiek pievienotas sarakstam, kas ir izklāstīts Regulas (ES) Nr. 36/2012 II pielikuma B iedaļā (Vienības):

                           Nosaukums

                           Identifikācijas informācija

                           Pamatojums

                           Sarakstā iekļaušanas datums

                           “77.

                           Al Qatarji Company
                           (jeb Qatarji International Group; Al-Sham and Al-Darwish Company; Khatirji / Katarji / Katerji Group; مجموعة/شركة قاطرخي)

                           Vienības veids: privāts uzņēmums
                           Uzņēmējdarbības nozare: imports/eksports; kravas transporta uzņēmums; naftas un preču piegāde
                           Direktora/vadītāja vārds: Hussam AL-QATIRJI, izpilddirektors (iekļauts ES sarakstā)
                           Faktiskais īpašnieks: Hussam AL-QATIRJI (iekļauts ES sarakstā)
                           Juridiskā adrese: Mazzah, Damascus, Sīrija
                           Radinieki/darījumu partneri/subjekti vai partneri/saistība ar:
                           Arvada/Arfada Petroleum Company JSC

                           Plaši pazīstams uzņēmums, kas darbojas dažādās Sīrijas ekonomikas nozarēs. Veicinot degvielas, ieroču un munīcijas tirdzniecību starp režīmu un dažādiem rīcībspēkiem, tostarp ISIS (Daesh) ar aizbildinājumu, ka tiek importēta un eksportēta pārtika, kā arī atbalstot bruņotus grupējumus, kas cīnās kopā ar režīmu, un izmantojot ar režīmu izveidotās saistības, lai izvērstu savu komercdarbību, uzņēmums Al Qatarji Company, kura valdi vada sarakstā iekļauta persona, proti, Sīrijas Tautas Asamblejas biedrs Hossam Qatarji, atbalsta Sīrijas režīmu un gūst no tā labumu.

                           17.2.2020.

                           78.

                           Damascus Cham Holding Company
                           (jeb Damascus Cham Private Joint Stock Company; القابضة الشام دمشق)

                           Vienības veids: privāto tiesību sabiedrība valsts īpašumā
                           Uzņēmējdarbības nozare: nekustamā īpašuma attīstība
                           Direktora/vadītāja vārds:

                              Adel Anwar AL-OLABI, Direktoru padomes priekšsēdētāja vietnieks un Damaskas gubernators (iekļauts ES sarakstā)
                           Faktiskais īpašnieks: Damaskas province
                           Radinieki/darījumu partneri/subjekti vai partneri/saistība ar:

                              Rami Makhlouf (iekļauts ES sarakstā); Samer Foz (iekļauts ES sarakstā); Mazen Tarazi (iekļauts ES sarakstā);

                              Talas Group, uzņēmēja Anas Talas (iekļauts ES sarakstā) īpašumā; Exceed Development and Investment Company, privātu investoru Hayan Mohammad Nazem Qaddour un Maen Rizk Allah Haykal (abi iekļauti ES sarakstā); Khaled Al-Zubaidi un Nader Qalei (abi iekļauti ES sarakstā) īpašumā

                           Režīms izveidoja Damascus Cham Holding Company kā Damaskas provinces investīciju instrumentu, lai pārvaldītu Damaskas provinces īpašumus un īstenotu Marota City projektu, kas ir luksusa nekustamā īpašuma projekts, kura pamatā ir atsavināts zemes īpašums, konkrētāk saskaņā ar Dekrētu Nr. 66 un Likumu Nr. 10 atsavināts zemes īpašums.
                           Pārvaldot un īstenojot Marota City, uzņēmums Damascus Cham Holding (kura priekšsēdētāja vietnieks ir Damaskas gubernators), atbalsta Sīrijas režīmu un gūst no tā labumu, kā arī nodrošina ieguvumus uzņēmējiem, kam ir cieša saikne ar režīmu, kurš ar publiskā un privātā sektora partnerības starpniecību panāca ienesīgus darījumus ar šo vienību.

                           17.2.2020.”


title: Komisijas Īstenošanas regula (ES) 2020/218 (2020. gada 17. februāris), ar kuru 309. reizi groza Padomes Regulu (EK) Nr. 881/2002, ar ko paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida

text:
                  18.2.2020

                  LV

                  Eiropas Savienības Oficiālais Vēstnesis

                  L 44/15

         KOMISIJAS ĪSTENOŠANAS REGULA (ES) 2020/218
         (2020. gada 17. februāris),
         ar kuru 309. reizi groza Padomes Regulu (EK) Nr. 881/2002, ar ko paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2002. gada 27. maija Regulu (EK) Nr. 881/2002, ar kuru paredz īpašus ierobežojošus pasākumus, kas vērsti pret konkrētām personām un organizācijām, kuras saistītas ar organizācijām ISIL (Da'esh) un Al-Qaida (1), un jo īpaši tās 7. panta 1. punkta a) apakšpunktu un 7.a panta 5. punktu,
         tā kā:

                     (1)

                     Regulas (EK) Nr. 881/2002 I pielikumā ir uzskaitītas personas, grupas un organizācijas, uz kurām saskaņā ar minēto regulu attiecas līdzekļu un saimniecisko resursu iesaldēšana.

                     (2)

                     Apvienoto Nāciju Organizācijas Drošības padomes Sankciju komiteja 2017. gada 20. jūnijā nolēma grozīt divus ierakstus to personu, grupu un organizāciju sarakstā, uz kurām būtu jāattiecina līdzekļu un saimniecisko resursu iesaldēšana.

                     (3)

                     Tādēļ attiecīgi būtu jāgroza Regulas (EK) Nr. 881/2002 I pielikums,

               IR PIEŅĒMUSI ŠO REGULU.

            1. pants
            Regulas (EK) Nr. 881/2002 I pielikumu groza saskaņā ar šīs regulas pielikumu.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 17. februārī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 139, 29.5.2002., 9. lpp.

            PIELIKUMS
            Regulas (EK) Nr. 881/2002 I pielikuma sadaļā “Fiziskās personas” personas identifikācijas datus groza šādos ierakstos:

                        1.

                        Ierakstu “Abdul
                           Haq (alias a) Maimaitiming Maimaiti, b) Abdul Heq, c) Abuduhake, d) Abdulheq Jundullah, e) 'Abd Al- Haq, f) Memetiming Memeti, g) Memetiming Aximu, h) Memetiming Qekeman, i) Maiumaitimin Maimaiti, j) Abdul Saimaiti, k) Muhammad Ahmed Khaliq, l) Maimaiti Iman, m) Muhelisi, n) Qerman, o) Saifuding). Dzimšanas datums: 10.10.1971. Dzimšanas vieta: Chele, Khuttan rajons, Xinjiang Uighur autonomais apgabals, Ķīna. Valstspiederība: Ķīnas. Valsts identifikācijas Nr.: 653225197110100533 (Ķīnas personas apliecība). Cita informācija: a) 2009. gada aprīlī uzturējās Pakistānā; b) saskaņā ar pieejamo informāciju miris 2010. gada februārī. 2.a panta 4. punkta b) apakšpunktā minētais paziņošanas datums: 15.4.2009.”
                        aizstāj ar šādu:
                        “Abdul
                           Haq (alias a) Maimaitiming Maimaiti, b) Abdul Heq, c) Abudu Hake, d) Abdul Heq Jundullah, e) 'Abd Al- Haq, f) Memetiming Memeti, g) Memetiming Aximu, h) Memetiming Qekeman, i) Maiumaitimin Maimaiti, j) Abdul Saimaiti, k) Muhammad Ahmed Khaliq, l) Maimaiti Iman, m) Muhelisi, n) Qerman, o) Saifuding). Dzimšanas datums: 10.10.1971. Dzimšanas vieta: Hetian rajons, Xinjiang Uighur autonomais apgabals, Ķīna. Valstspiederība: Ķīnas. Valsts identifikācijas Nr.: 653225197110100533 (Ķīnas valsts personas apliecības numurs). Cita informācija: a) Austrumturkestānas islāmistu kustības virsvadītājs un komandieris. Iesaistīts līdzekļu vākšanā un vervēšanā šīs organizācijas labā, b) 2016. gada jūlijā atradās Afganistānā, c) pirms tam 2009. gada aprīlī atradās Pakistānā. 7.d panta 2. punkta i) apakšpunktā minētais paziņošanas datums: 15.4.2009.”

                        2.

                        Ierakstu “Abu Bakr
                           Al-Jaziri (alias Yasir Al-Jazari). Valstspiederība: a) Alžīrijas, b) Palestīnas. Cita informācija: a) Afghan Support Committee (ASC) finanšu vadītājs, b) Al-Qaida veicinātājs un komunikācijas eksperts, c) domājams, kopš 2010. gada aprīļa atrodas Alžīrijā. 2.a panta 4. punkta b) apakšpunktā minētais paziņošanas datums: 11.1.2002.”
                        aizstāj ar šādu:
                        “Boubekeur
                           Boulghiti (alias a) Boubakeur Boulghit, b) Abu Bakr al-Jaziri, c) Abou Bakr Al Djazairi, d) Abou Yasser El Djazairi, e) Yasir Al-Jazari, f) Abou Yasser Al-Jaziri). Dzimšanas datums: 13.2.1970. Dzimšanas vieta: Rouiba, Algiers, Alžīrija. Valstspiederība: a) Alžīrijas, b) Palestīnas. Cita informācija: a) Afghan Support Committee (ASC) finanšu vadītājs, b) Al-Qaida veicinātājs un komunikācijas eksperts, c) domājams, kopš 2010. gada aprīļa atrodas Alžīrijā, d) Mohamed un Fatma Aribi dēls. 7.d panta 2. punkta i) apakšpunktā minētais paziņošanas datums: 11.1.2002.”


title: Komisijas īstenošanas regula (ES) 2020/219 (2020. gada 17. februāris), ar ko groza Padomes Regulu (EK) Nr. 314/2004 par dažiem ierobežojošiem pasākumiem attiecībā uz Zimbabvi

text:
                  18.2.2020

                  LV

                  Eiropas Savienības Oficiālais Vēstnesis

                  L 44/17

         KOMISIJAS ĪSTENOŠANAS REGULA (ES) 2020/219
         (2020. gada 17. februāris),
         ar ko groza Padomes Regulu (EK) Nr. 314/2004 par dažiem ierobežojošiem pasākumiem attiecībā uz Zimbabvi
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes Regulu (EK) Nr. 314/2004 (2004. gada 19. februāris) par dažiem ierobežojošiem pasākumiem attiecībā uz Zimbabvi (1) un jo īpaši tās 11. panta b) punktu,
         tā kā:

                     (1)

                     Ar Padomes Lēmuma 2011/101/KĀDP (2) II pielikumu identificē fiziskas vai juridiskas personas, attiecībā uz kurām piemēro ierobežojumus, kā paredzēts minētā lēmuma 5. pantā.

                     (2)

                     Ar Regulu (EK) Nr. 314/2004 minēto lēmumu īsteno, ciktāl vajadzīga rīcība Savienības līmenī. Jo īpaši Regulas (EK) Nr. 314/2004 III pielikumā ir uzskaitītas personas un vienības, uz kurām saskaņā ar minēto regulu attiecas līdzekļu un saimniecisko resursu iesaldēšana.

                     (3)

                     Padome 2020. gada 17. februārī nolēma svītrot ierakstu par vienu mirušu personu no Padomes Lēmuma 2011/101/KĀDP II pielikuma.

                     (4)

                     Tādēļ attiecīgi būtu jāgroza Regulas (EK) Nr. 314/2004 III pielikums,

               IR PIEŅĒMUSI ŠO REGULU.

            1. pants
            Regulas (EK) Nr. 314/2004 III pielikumu aizstāj ar šīs regulas pielikumu.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 17. februārī

                  Komisijas vārdā –

                  Priekšsēdētāja

               Ursula VON DER LEYEN

            (1)  OV L 55, 24.2.2004., 1. lpp.

            (2)  Padomes 2011. gada 15. februāra Lēmums 2011/101/KĀDP par ierobežojošiem pasākumiem pret Zimbabvi (OV L 42, 16.2.2011., 6. lpp.).

            PIELIKUMS

                     “III PIELIKUMS
                     6. pantā minētais personu un vienību saraksts
                     I.   Personas

                                 Vārds (un iespējamie pieņemtie vārdi)

                                 Identifikācijas informācija

                                 Sarakstā iekļaušanas pamatojums

                                             2.

                                             Mugabe, Grace

                                 Dzimusi 1965. gada 23. jūlijā,
                                 pase: AD001159,
                                 ID 63-646650Q70.

                                 Kādreizējā ZANU-PF (Zimbabves Āfrikas Nacionālās savienības patriotiskā fronte) sieviešu līgas sekretāre, iesaistīta darbībās, kas būtiski apdraud demokrātiju, cilvēktiesību ievērošanu un tiesiskumu. 2002. gadā pārņēma Iron Mask Estate, iespējams, lai nelikumīgi gūtu lielu peļņu no dimantu ieguves.

                                             5.

                                             Chiwenga, Constantine

                                 Zimbabves aizsardzības spēku komandieris, ģenerālis (agrākais armijas komandieris, ģenerālleitnants),
                                 dzimis 1956. gada 25. augustā,
                                 pase: AD000263,
                                 ID 63-327568M80.

                                 Kopējās operatīvās vadības loceklis un piedalījies represīvas valsts politikas veidošanā vai vadīšanā. Izmantoja armiju, lai atņemtu lauku saimniecības. 2008. gada vēlēšanu laikā bija galvenais ar prezidenta vēlēšanām saistītās vardarbības ierosinātājs.

                                             6.

                                             Shiri, Perence (a.k.a. Bigboy) Samson Chikerema

                                 Ģenerālleitnants (gaisa spēki),
                                 dzimis 1955. gada 1. novembrī,
                                 ID 29-098876M18.

                                 Vecākais militārais virsnieks un ZANU-PF kopīgās operatīvās vadības loceklis, piedalījies valsts represīvās politikas veidošanā vai vadīšanā. Iesaistīts politiski motivētā vardarbībā, tostarp 2008. gada vēlēšanu laikā Mashonaland West apgabalā, Chiadzwa.

                                             7.

                                             Sibanda, Phillip Valerio (a.k.a. Valentine)

                                 Zimbabves valsts armijas komandieris, ģenerālleitnants.
                                 dzimis 1956. gada 25. augustā vai 1954. gada 24. decembrī,
                                 ID 63-357671H26.

                                 Vecākā armijas amatpersona, saistīts ar valdību un piedalījies represīvas valsts politikas veidošanā vai vadījis to.

                           II.   Vienības

                                 Nosaukums

                                 Identifikācijas informācija

                                 Sarakstā iekļaušanas pamatojums

                                 Zimbabwe Defence Industries

                                 10th floor, Trustee House, 55 Samora Machel Avenue, PO Box 6597, Harare, Zimbabwe

                                 Saistīta ar Aizsardzības ministriju un valdības ZANU-PF frakciju.

               ”


title: Komisijas Īstenošanas regula (ES) 2020/221 (2020. gada 14. februāris), ar kuru attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā, apstiprina specifikācijas grozījumu, kurš nav maznozīmīgs (“Saucisse de Morteau” / “Jésus de Morteau” (AĢIN))

text:
                  19.2.2020

                  LV

                  Eiropas Savienības Oficiālais Vēstnesis

                  L 46/1

         KOMISIJAS ĪSTENOŠANAS REGULA (ES) 2020/221
         (2020. gada 14. februāris),
         ar kuru attiecībā uz nosaukumu, kas reģistrēts Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā, apstiprina specifikācijas grozījumu, kurš nav maznozīmīgs (“Saucisse de Morteau” / “Jésus de Morteau” (AĢIN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 53. panta 1. punkta pirmo daļu Komisija ir izskatījusi Francijas pieteikumu specifikācijas grozījuma apstiprināšanai attiecībā uz aizsargāto ģeogrāfiskās izcelsmes norādi “Saucisse de Morteau” / “Jésus de Morteau”, kas reģistrēta saskaņā ar Komisijas Regulu (ES) Nr. 751/2010 (2).

                     (2)

                     Attiecīgais grozījums nav maznozīmīgs Regulas (ES) Nr. 1151/2012 53. panta 2. punkta nozīmē, tāpēc Komisija, piemērojot minētās regulas 50. panta 2. punkta a) apakšpunktu, grozījuma pieteikumu ir publicējusi Eiropas Savienības Oficiālajā Vēstnesī (3).

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc šis specifikācijas grozījums būtu jāapstiprina,

               IR PIEŅĒMUSI ŠO REGULU.

            1. pants
            Ar šo tiek apstiprināts Eiropas Savienības Oficiālajā Vēstnesī publicētais specifikācijas grozījums attiecībā uz nosaukumu “Saucisse de Morteau” / “Jésus de Morteau” (AĢIN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 14. februārī

                  Komisijas

                  un tās priekšsēdētājas vārdā –

                  Komisijas loceklis

               Janusz WOJCIECHOWSKI

            (1)  OV L 343, 14.12.2012., 1. lpp.

            (2)  Komisijas 2010. gada 20. augusta Regula (ES) Nr. 751/2010 par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (Saucisse de Morteau jeb Jésus de Morteau (AĢIN)) (OV L 220, 21.8.2010., 57. lpp.).

            (3)  OV C 344, 11.10.2019., 11. lpp.


title: Komisijas Īstenošanas Regula (ES) 2020/228 (2020. gada 19. februāris) par atļauju lietot eritrozīnu par barības piedevu suņiem un kaķiem (Dokuments attiecas uz EEZ)

text:
                  20.2.2020

                  LV

                  Eiropas Savienības Oficiālais Vēstnesis

                  L 47/1

         KOMISIJAS ĪSTENOŠANAS REGULA (ES) 2020/228
         (2020. gada 19. februāris)
         par atļauju lietot eritrozīnu par barības piedevu suņiem un kaķiem
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:

                     (1)

                     Regulā (EK) Nr. 1831/2003 noteikts, ka piedevu lietošanai dzīvnieku ēdināšanā vajadzīga atļauja, un paredzēts šādas atļaujas piešķiršanas pamatojums un kārtība. Regulas (EK) Nr. 1831/2003 10. panta 2. punkts paredz, ka piedevas, kuru lietošana atļauta saskaņā ar Padomes Direktīvu 70/524/EEK (2), jāizvērtē atkārtoti.

                     (2)

                     Ar Direktīvu 70/524/EEK eritrozīnu bez laika ierobežojuma atļāva lietot par barības piedevu dekoratīvajām zivīm un iekļāva sadaļas “citas krāsvielas” grupā “krāsvielas, ieskaitot pigmentus”. Minēto vielu bez laika ierobežojuma atļāva lietot arī par barības piedevu suņiem un kaķiem un iekļāva sadaļas “krāsvielas, ko Kopienas noteikumi atļauj izmantot par pārtikas krāsvielām” grupā “ krāsvielas, ieskaitot pigmentus”. Vēlāk šī piedeva saskaņā ar Regulas (EK) Nr. 1831/2003 10. panta 1. punkta b) apakšpunktu kā esošs barības līdzeklis tika ierakstīta Lopbarības piedevu reģistrā.

                     (3)

                     Saskaņā ar Regulas (EK) Nr. 1831/2003 10. panta 2. punktu, ko lasa kopā ar tās 7. pantu, tika iesniegts pieteikums, kurā lūdza atkārtoti izvērtēt eritrozīnu kā dekoratīvo zivju un suņu un kaķu barības piedevu. Pieteikuma iesniedzējs minēto piedevu lūdza klasificēt piedevu kategorijā “organoleptiskās piedevas”, funkcionālajā grupā “krāsvielas”. Saskaņā ar Regulas (EK) Nr. 1831/2003 7. pantu pieteikuma iesniedzējs lūdza arī atļaut jaunu eritrozīna lietošanas veidu – par barības piedevu rāpuļiem –, un klasificēt to piedevu kategorijā “organoleptiskās piedevas” un funkcionālajā grupā “krāsvielas”. Pieteikumu attiecībā uz dekoratīvajām zivīm un rāpuļiem pieteikuma iesniedzējs nesen atsauca. Pieteikumam bija pievienota informācija un dokumenti, kas prasīti Regulas (EK) Nr. 1831/2003 7. panta 3. punktā.

                     (4)

                     Eiropas Pārtikas nekaitīguma iestāde (“Iestāde”) savos 2011. gada 16. novembra (3), 2015. gada 8. septembra (4) un 2019. gada 3. aprīļa (5) atzinumos secināja, ka eritrozīns, ja to lieto saskaņā ar piedāvātajiem lietošanas nosacījumiem, nelabvēlīgi neietekmē dzīvnieku veselību. Iestāde arī secināja, ka ar eritrozīnu ir saistītas dermatoloģiskas blakusparādības, tai skaitā fotosensitivitāte, eritroderma un ādas lobīšanās, un ka apakšējo elpceļu eksponētība uzskatāma par apdraudējumu piedevas lietotājam. Tāpēc Komisija uzskata, ka būtu jāīsteno pienācīgi aizsargpasākumi, lai nepieļautu nelabvēlīgu ietekmi uz cilvēka veselību, jo īpaši attiecībā uz piedevas lietotājiem. Saskaņā ar Komisijas Regulu (EK) Nr. 429/2008 (6) vidiskā riska novērtējuma I fāzē tika noteikts, ka eritrozīns kā neproduktīviem dzīvniekiem paredzēta piedeva ir atbrīvots no turpmākas novērtēšanas, jo iepriekš minētajos atzinumos Iestāde nav norādījusi zinātniski pamatotus iemeslus bažām, un tāpēc ir maz ticams, ka šī viela varētu būtiski ietekmēt vidi. Iestāde turklāt secināja, ka minētā viela iedarbīgi piešķir krāsu barībai un labvēlīgi ietekmē dekoratīvo zivju krāsu. Tā uzskata, ka attiecībā uz uzraudzību pēc laišanas tirgū nekādas īpašas prasības nav vajadzīgas. Iestāde arī verificēja ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analītisko metodi.

                     (5)

                     Eritrozīna novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tādēļ minēto piedevu būtu jāatļauj lietot, kā norādīts šīs regulas pielikumā.

                     (6)

                     Nekaitīguma apsvērumi neprasa attiecīgās vielas atļaujas nosacījumu grozījumus piemērot nekavējoties, tāpēc ir lietderīgi noteikt pārejas periodu, lai ieinteresētās personas varētu sagatavoties no atļaujas izrietošo jauno prasību izpildei.

                     (7)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Atļaujas piešķiršana
            Pielikumā specificēto vielu, kas klasificēta piedevu kategorijā “organoleptiskās piedevas” un funkcionālajā grupā “krāsvielas”, atļauj izmantot par dzīvnieku barības piedevu saskaņā ar pielikumā noteiktajiem nosacījumiem.

            2. pants
            Pārejas pasākumi

               1.   Pielikumā specificēto vielu un šo vielu saturošus premiksus, kas ražoti un marķēti pirms 2020. gada 11. septembra saskaņā ar noteikumiem, kas bija piemērojami pirms 2020. gada 11. marta, arī turpmāk drīkst laist tirgū un lietot, līdz beidzas esošie krājumi.

               2.   Pielikumā specificēto vielu saturošas barības sastāvdaļas un barības maisījumus, kuri ražoti un marķēti pirms 2022. gada 11. marta saskaņā ar noteikumiem, kas bija piemērojami pirms 2020. gada 11. marta, arī turpmāk drīkst laist tirgū un lietot, līdz beidzas esošie krājumi.

            3. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 19. februārī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 268, 18.10.2003., 29. lpp.

            (2)  Padomes 1970. gada 23. novembra Direktīva 70/524/EEK par barības piedevām (OV L 270, 14.12.1970., 1. lpp.).

            (3)  EFSA Journal 2011; 9(12):2447.

            (4)  EFSA Journal 2015; 13(9):4233.

            (5)  EFSA Journal 2019; 17(5):5699.

            (6)  Komisijas 2008. gada 25. aprīļa Regula (EK) Nr. 429/2008, ar ko paredz sīki izstrādātus noteikumus, lai piemērotu Eiropas Parlamenta un Padomes Regulu (EK) Nr. 1831/2003 attiecībā uz pieteikumu sagatavošanu un noformēšanu un barības piedevu novērtēšanu un apstiprināšanu (OV L 133, 22.5.2008., 1. lpp.).

            PIELIKUMS

                        Piedevas identifikācijas numurs

                        Piedeva

                        Sastāvs, ķīmiskā formula, apraksts, analītiskā metode

                        Dzīvnieku suga vai kategorija

                        Maksimālais vecums

                        Minimālais saturs

                        Maksimālais saturs

                        Citi noteikumi

                        Atļaujas derīguma termiņš

                        mg aktīvās vielas/kg kompleksās barības ar mitruma saturu 12 %

                           Kategorija: organoleptiskās piedevas. Funkcionālā grupa: krāsvielas. i) vielas, kas piedod barībai krāsu vai to atjauno

                        2a127

                        Eritrozīns

                           Piedevas sastāvs

                        Eritrozīns (aprakstīts kā nātrija sāls, kas ir galvenā sastāvdaļa)
                        Cietā formā

                        Suņi
                        Kaķi

                        —
                        —

                        —
                        —

                        16
                        13

                                    1.

                                    Piedevas un premiksa lietošanas norādījumos norāda glabāšanas apstākļus un noturību pret termisku apstrādi.

                                    2.

                                    Barības apritē iesaistītie uzņēmēji nosaka, kādas darbības procedūras un organizatoriskie pasākumi jāveic piedevas un premiksu lietotājiem, lai novērstu potenciālos riskus, kas izriet no to lietošanas. Ja ar šādām procedūrām un pasākumiem minētos riskus novērst vai līdz minimumam samazināt nav iespējams, ar piedevu un premiksiem rīkojas, izmantojot individuālos aizsardzības līdzekļus, tostarp elpceļu aizsarglīdzekļus.

                        11.3.2030.

                           Aktīvās vielas kā nātrija sāls raksturojums

                        Eritrozīns sastāv galvenokārt no dinātrija 2-(2,4,5,7-tetrajod-3-oksido-6-oksoksantēn-9-il)benzoāta monohidrāta un papildu krāsvielām kopā ar ūdeni, nātrija hlorīdu un/vai nātrija sulfātu kā galvenajiem bezkrāsas komponentiem.
                        Pieļaujami arī kalcija un kālija sāļi.
                        Ķīmiskā formula: C20H6I4Na2O5·H2O

                           CAS numurs: 16423-68-0
                        Cietā formā, iegūts ķīmiskajā sintēzē
                        Tīrības kritēriji

                                    —

                                    Krāsvielu kopējais saturs ≥ 87 % (vielas tīrība), aprēķināts kā bezūdens nātrija sāls

                                    —

                                    Neorganiskie jodīdi ≤ 0,1 %, aprēķināti kā nātrija jodīds

                                    —

                                    Ūdenī nešķīstošās vielas ≤ 0,2 %

                                    —

                                    Papildu krāsvielas (izņemot fluoresceīnu) ≤ 4,0 %

                                    —

                                    Fluoresceīns ≤ 20 mg/kg

                                    —

                                    Citi organiski savienojumi, kas nav krāsvielas:

                                                —

                                                tri-jodresorcinols ≤ 0,2 %

                                                —

                                                2-(2,4-dihidroksi-3,5-dijodbenzoil)benzoskābe ≤ 0,2 %

                                                —

                                                no šķīduma, kura pH ir 7–8, ar ēteri ekstrahējama viela ≤ 0,2 %

                           Analītiskā metode
                            (1)

                        Eritrozīna kvantitatīvai noteikšanai barības piedevā:

                                    —

                                    spektrofotometrija pie 526 nm (Komisijas Regula (ES) Nr. 231/2012, atsaucoties uz FAO JECFA monogrāfiju Nr. 1 (4. sējums))

                              Eritrozīna kvantitatīvai noteikšanai barībā:

                                    —

                                    augstas izšķirtspējas šķidrumhromatogrāfija ar tandēma masspektrometriju (LC-MS/MS)

               (1)  Sīkāka informācija par analītiskajām metodēm pieejama references laboratorijas vietnē: https://ec.europa.eu/jrc/en/eurl/feed-additives/evaluation-reports.


title: Komisijas Īstenošanas Regula (ES) 2020/229 (2020. gada 19. februāris) par atļauju L-triptofānu izmantot par barības piedevu visu sugu dzīvniekiem (Dokuments attiecas uz EEZ)

text:
                  20.2.2020

                  LV

                  Eiropas Savienības Oficiālais Vēstnesis

                  L 47/5

         KOMISIJAS ĪSTENOŠANAS REGULA (ES) 2020/229
         (2020. gada 19. februāris)
         par atļauju L-triptofānu izmantot par barības piedevu visu sugu dzīvniekiem
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
         tā kā:

                     (1)

                     Regulā (EK) Nr. 1831/2003 noteikts, ka piedevu lietošanai dzīvnieku ēdināšanā ir vajadzīga atļauja, un paredzēts šādas atļaujas piešķiršanas pamatojums un kārtība.

                     (2)

                     Saskaņā ar Regulas (EK) Nr. 1831/2003 7. pantu tika iesniegti pieteikumi uz tāda L-triptofāna atļaušanu, kas iegūts, izmantojot Escherichia coli KCCM 80135, Escherichia coli KCCM 80152, Escherichia coli CGMCC 7.248 vai Corynebacterium glutamicum KCCM 80176. Šiem pieteikumiem ir pievienotas minētās regulas (EK) 7. panta 3. punktā prasītās ziņas un dokumenti.

                     (3)

                     Pieteikumi attiecas uz atļauju L-triptofānu, kas iegūts, izmantojot Escherichia coli KCCM 80135, Escherichia coli KCCM 80152, Escherichia coli CGMCC 7.248 vai Corynebacterium glutamicum KCCM 80176, izmantot par barības piedevu visu sugu dzīvniekiem, paredzot to klasificēt piedevu kategorijā “uzturfizioloģiskās piedevas”.

                     (4)

                     Eiropas Pārtikas nekaitīguma iestāde (“Iestāde”) 2019. gada 22. janvāra (2), 2019. gada 2. aprīļa (3), 2019. gada 3. aprīļa (4) un 2019. gada 16. maija (5) atzinumos secināja, ka ar piedāvātajiem lietošanas nosacījumiem L-triptofāns, kas iegūts, izmantojot Escherichia coli KCCM 80135, Escherichia coli KCCM 80152, Escherichia coli CGMCC 7.248 vai Corynebacterium glutamicum KCCM 80176, neatstāj nelabvēlīgu ietekmi ne uz neatgremotājiem, ne patērētāju drošību, ne vidi. Atgremotāju drošības labad L-triptofāns būtu jāpasargā no noārdīšanās spureklī. Iestāde norādīja uz risku, ko lietotājiem L-triptofāna, kas iegūts, izmantojot Escherichia coli KCCM 80152 un Escherichia coli CGMCC 7.248, endotoksīna līmeņu dēļ rada piedevas ieelpošana. Tāpēc Komisija uzskata, ka būtu jāīsteno pienācīgi aizsargpasākumi, lai nepieļautu nelabvēlīgu ietekmi uz cilvēka veselību, jo īpaši attiecībā uz piedevas lietotājiem. Iestāde L-triptofānu, kas iegūts, izmantojot Escherichia coli KCCM 80135, Escherichia coli KCCM 80152, Escherichia coli CGMCC 7.248 vai Corynebacterium glutamicum KCCM 80176, uzskata par iedarbīgu neaizstājamās aminoskābes L-triptofāna avotu neatgremotājiem; lai piedevā esošais L-triptofāns būtu pilnībā efektīvs atgremotājiem, tas būtu jāpasargā no sadalīšanās spureklī. Iestāde uzskata, ka attiecībā uz uzraudzību pēc laišanas tirgū nekādas īpašas prasības nav vajadzīgas. Tā arī verificēja ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošās barības piedevas analīzes metodi.

                     (5)

                     Tāda L-triptofāna, kas iegūts, izmantojot Escherichia coli KCCM 80135, Escherichia coli KCCM 80152, Escherichia coli CGMCC 7.248 vai Corynebacterium glutamicum KCCM 80176, novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tādēļ minēto vielu būtu jāatļauj lietot tā, kā norādīts šīs regulas pielikumā.

                     (6)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Pielikumā specificēto vielu, kas pieder pie piedevu kategorijas “uzturfizioloģiskās piedevas” un funkcionālās grupas “aminoskābes, to sāļi un analogi”, ar pielikumā noteiktajiem nosacījumiem ir atļauts izmantot par dzīvnieku barības piedevu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 19. februārī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 268, 18.10.2003., 29. lpp.

            (2)  EFSA Journal 2019; 17(2):5601.

            (3)  EFSA Journal 2019; 17(5):5694.

            (4)  EFSA Journal 2019; 17(5):5695.

            (5)  EFSA Journal 2019; 17(6):5729.

            PIELIKUMS

                        Piedevas identifikācijas numurs

                        Atļaujas turētāja vārds/nosaukums

                        Piedeva

                        Sastāvs, ķīmiskā formula, apraksts, analītiskā metode

                        Dzīvnieku suga vai kategorija

                        Maksimālais vecums

                        Minimālais saturs

                        Maksimālais saturs

                        Citi noteikumi

                        Atļaujas derīguma termiņš

                        mg uz kg kompleksās barības ar mitruma saturu 12 %

                           Uzturfizioloģisko piedevu kategorija. Funkcionālā grupa: aminoskābes, to sāļi un analogi

                        3c441

                        —

                        L-triptofāns

                           Piedevas sastāvs

                        Pulveris, kas satur vismaz 98 % L-triptofāna (sausnā).
                        Maksimālais 1,1′-etilidēn-bis-L-triptofāna (EBT) saturs: 10 mg/kg.

                        Visas sugas

                        —

                        —

                        —

                                    1.

                                    L-triptofānu drīkst laist tirgū un izmantot par barības piedevu preparāta veidā.

                                    2.

                                    Barības apritē iesaistītie uzņēmēji nosaka, kādas darbības procedūras un organizatoriskie pasākumi jāveic piedevas un premiksu lietotājiem, lai novērstu riskus, ko varētu radīt ieelpošana vai saskare ar ādu vai acīm. Ja ar šādām procedūrām un pasākumiem šos riskus novērst vai līdz minimumam samazināt nav iespējams, piedevu un premiksus lieto, izmantojot individuālos aizsarglīdzekļus, tostarp elpceļu aizsarglīdzekļus, aizsargbrilles un cimdus.

                                    3.

                                    Endotoksīna saturs piedevā un tās putekļu veidošanas potenciāls nodrošina, ka maksimālā ekspozīcija endotoksīnam ir 1 600  SV endotoksīnu/m3 gaisa  (2).

                                    4.

                                    L-triptofānu drīkst dot ar dzirdināšanas ūdeni.

                                    5.

                                    Atgremotājiem paredzētam L-triptofānam ir veikta pretspurekļa apstrāde.

                                    6.

                                    Piedevas etiķetē norāda mitruma saturu.

                                    7.

                                    Piedevas un premiksu etiķetēs norāda:
                                    “Pievienojot L-triptofānu, īpaši dzirdināšanas ūdenim, jāņem vērā visas neaizvietojamās un nosacīti neaizvietojamās aminoskābes, lai nepieļautu nesabalansētību.”

                        11.3.2030.

                           Aktīvās vielas raksturojums

                        L-triptofāns, kas iegūts fermentācijā ar Escherichia coli KCCM 80135 vai

                           Escherichia coli KCCM 80152, vai

                           Escherichia coli CGMCC 7.248 vai

                           Corynebacterium glutamicum KCCM 80176.
                        Ķīmiskā formula C11H12N2O2

                           CAS Nr.: 73-22-3

                           Analītiskās metodes
                            (1)

                        L-triptofāna identificēšanai barības piedevā:

                                    —

                                       Food Chemical Codex “L-tryptophan monograph” (pārtikas ķīmisko vielu kodeksa “Monogrāfija par L-triptofānu”).

                              Triptofāna noteikšanai barības piedevā un premiksos:

                                    —

                                    augsti efektīvā šķidrumhromatogrāfija kombinācijā ar fluorescences detektēšanu (HPLC-FLD) – EN ISO 13904.

                              Triptofāna noteikšanai barības maisījumos un barības sastāvdaļās:

                                    —

                                    augsti efektīvā šķidrumhromatogrāfija (HPLC-FLD) kombinācijā ar fluorescences detektēšanu, Komisijas Regula (EK) Nr. 152/2009 (III pielikuma G daļa).

                              Triptofāna noteikšanai ūdenī:

                                    —

                                    augsti efektīvā šķidruma hromatogrāfija kombinācijā ar fluorescences detektēšanu (HPLC-FLD)

               (1)  Sīkāka informācija par analītiskajām metodēm ir pieejama references laboratorijas tīmekļa vietnē: https://ec.europa.eu/jrc/en/eurl/feed-additives/evaluation-reports.

               (2)  Ekspozīcija aprēķināta, balstoties uz endotoksīna līmeni un piedevas putekļu veidošanas potenciālu, saskaņā ar metodi, ko izmanto EFSA (EFSA Journal 2017; 15(3):4705); analītiskā metode: Eiropas Farmakopeja 2.6.14. (bakteriālie endotoksīni).


title: Komisijas Īstenošanas Regula (ES) 2020/230 (2020. gada 19. februāris), ar ko sāk izmeklēšanu, kura skar ar Īstenošanas regulu (ES) 2015/83 Ķīnas Tautas Republikas izcelsmes mononātrija glutamāta importam noteikto antidempinga pasākumu iespējamu apiešanu, un ar ko uz šādu importu attiecina reģistrāciju

text:
                  20.2.2020

                  LV

                  Eiropas Savienības Oficiālais Vēstnesis

                  L 47/9

         KOMISIJAS ĪSTENOŠANAS REGULA (ES) 2020/230
         (2020. gada 19. februāris),
         ar ko sāk izmeklēšanu, kura skar ar Īstenošanas regulu (ES) 2015/83 Ķīnas Tautas Republikas izcelsmes mononātrija glutamāta importam noteikto antidempinga pasākumu iespējamu apiešanu, un ar ko uz šādu importu attiecina reģistrāciju
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1), un jo īpaši tās 13. panta 3. punktu un 14. panta 5. punktu,
         informējusi dalībvalstis,
         tā kā:

            A.   PIEPRASĪJUMS

                     (1)

                     Eiropas Komisija, ievērojot Regulas (ES) 2016/1036 (“pamatregula”) 13. panta 3. punktu un 14. panta 5. punktu, ir saņēmusi pieprasījumu izmeklēt Ķīnas Tautas Republikas izcelsmes mononātrija glutamāta importam noteikto antidempinga pasākumu iespējamo apiešanu un attiecināt uz šādu importu reģistrāciju.

            B.   RAŽOJUMS

                     (2)

                     Ražojums, uz kuru attiecas pasākumu iespējamā apiešana, ir mononātrija glutamāts (“MNG”). Patlaban to klasificē ar KN kodu ex 2922 42 00 (Taric kods 2922420010), un tā izcelsme ir Ķīnas Tautas Republikā (“attiecīgais ražojums”). Uz attiecīgo ražojumu attiecas antidempinga pasākumi.

                     (3)

                     Izmeklējamais ražojums attiecībā uz iespējamu apiešanu ir tas pats, kas definēts iepriekšējā apsvērumā, bet maisījumā vai šķīdumā, kas sausmasā satur 50 % vai vairāk mononātrija glutamāta. Ražojumi, ar kuriem var samaisīt MNG, ir, piemēram, sāļi, cukuri, cietes, maltodekstrīni vai dažādas piedevas. Izmeklējamais ražojums Komisijas Īstenošanas regulas (ES) 2015/83 (2) spēkā stāšanās brīdī bija klasificēts ar KN kodiem ex 2103 90 90, ex 2104 10 00, ex 2104 20 00, ex 3824 90 92, ex 3824 90 93 un ex 3824 90 96 (Taric kodi ex ex2103909010, ex ex2103909080, ex ex2104100010, ex ex2104100090, ex ex3824909299, ex ex3824909390 un ex ex3824909699. Attiecībā uz ex 2104 20 00 (“MNG maisījumi”) nebija īpaša Taric koda.

            C.   SPĒKĀ ESOŠIE PASĀKUMI

                     (4)

                     Pašlaik spēkā esošie pasākumi, kuri, iespējams, tiek apieti, ir galīgais antidempinga maksājums, kas noteikts ar Īstenošanas regulu (ES) 2015/83 (“spēkā esošie pasākumi”).

            D.   PAMATOJUMS

                     (5)

                     Pieprasījuma iesniedzējs ir sniedzis pietiekamus pierādījumus, ka spēkā esošie antidempinga pasākumi, kas piemērojami attiecīgā ražojuma importam, tiek apieti, nedaudz pārveidojot attiecīgo ražojumu.

                     (6)

                     Konkrētāk, eksporta statistika (Comext un IHS Global) liecina, ka pēc tam, kad ar Īstenošanas regulu (ES) 2015/83 attiecīgajam ražojumam tika noteikts galīgais antidempinga maksājums, no Ķīnas Tautas Republikas uz Savienību veiktā eksporta tirdzniecības modelis ir ievērojami mainījies. Šķiet, šādām pārmaiņām nav cita pietiekama iemesla vai ekonomiska pamatojuma kā vien maksājuma noteikšana.

                     (7)

                     Turklāt pierādījumi liecina, ka šo pārmaiņu pamatā ir tāda attiecīgā ražojuma imports, kas ir nedaudz pārveidots. Attiecīgo ražojumu pārveido, pievienojot nelielus NaCl (galda sāls) daudzumus, kas nedaudz pārveido attiecīgo ražojumu, nemainot tā pamatīpašības. Pierādījumi liecina, ka šādai praksei, procesam vai darbam nav cita pietiekama iemesla vai ekonomiska pamatojuma kā vien maksājuma noteikšana.

                     (8)

                     Turklāt pieprasījuma iesniedzējs ir sniedzis pietiekamus pierādījumus, ka spēkā esošo attiecīgajam ražojumam noteikto antidempinga pasākumu koriģējošā ietekme tiek mazināta gan daudzuma, gan cenas ziņā. Šķiet, ka attiecīgā ražojuma importu ir aizstājuši ievērojami izmeklējamā ražojuma importa apjomi. Turklāt ir pietiekami pierādījumi, ka izmeklējamā ražojuma imports notiek par cenām, kuras ir zemākas par cenu, kas nerada kaitējumu un kas konstatēta izmeklēšanā, kuras rezultātā tika noteikti spēkā esošie pasākumi.

                     (9)

                     Visbeidzot, pieprasījuma iesniedzējs ir sniedzis pietiekamus pierādījumus tam, ka, salīdzinot ar iepriekš konstatēto normālo vērtību, izmeklējamais ražojums tiek pārdots par dempinga cenām.

                     (10)

                     Ja izmeklēšanas gaitā papildus 7. apsvērumā minētajai apiešanas darbībai tiks konstatētas arī citas apiešanas darbības, uz ko attiecas pamatregulas 13. pants, izmeklēšanu var attiecināt arī uz tām.

            E.   PROCEDŪRA

                     (11)

                     Ņemot vērā iepriekš minēto, Komisija secina, ka ir pietiekami pierādījumi, kas pamato izmeklēšanas sākšanu atbilstīgi pamatregulas 13. panta 3. punktam un reģistrācijas attiecināšanu uz izmeklējamo ražojumu importu saskaņā ar pamatregulas 14. panta 5. punktu.

                     (12)

                     Lai iegūtu informāciju, ko tā uzskata par vajadzīgu izmeklēšanai, visām ieinteresētajām personām nekavējoties un ne vēlāk kā šīs regulas 3. panta 2. punktā noteiktajā termiņā būtu jāsazinās ar Komisiju. Šīs regulas 3. panta 2. punktā noteiktais termiņš attiecas uz visām ieinteresētajām personām. Informāciju var attiecīgi iegūt arī no Savienības ražošanas nozares.

                     (13)

                     Ķīnas Tautas Republikas iestādes tiks informētas par izmeklēšanas sākšanu.

            a)   Norādes rakstisku dokumentu iesniegšanai, atbilžu uz anketas jautājumiem un sarakstes nosūtīšanai

                     (14)

                     Uz informāciju, ko tirdzniecības aizsardzības izmeklēšanu vajadzībām iesniedz Komisijai, neattiecas autortiesības. Ieinteresētajām personām, pirms tās iesniedz Komisijai informāciju un/vai datus, uz kuriem attiecas trešās personas autortiesības, no autortiesību īpašnieka ir jāprasa īpaša atļauja, kas skaidri ļauj a) Komisijai šīs tirdzniecības aizsardzības procedūras vajadzībām izmantot informāciju un datus un b) sniegt informāciju un/vai datus šīs izmeklēšanas ieinteresētajām personām tādā veidā, kas tām ļauj izmantot tiesības uz aizstāvību.

                     (15)

                     Visi rakstiski iesniegtie dokumenti, ieskaitot šajā regulā prasīto informāciju, ieinteresēto personu atbildes uz anketas jautājumiem un sarakste, kurai lūdz saglabāt konfidencialitāti, ir ar norādi Limited (3). Personas, kas šīs izmeklēšanas gaitā iesniedz informāciju, ir aicinātas pamatot savu lūgumu saglabāt konfidencialitāti.

                     (16)

                     Ieinteresētajām personām, kas sniedz informāciju ar norādi Limited, saskaņā ar Regulas (ES) 2016/1036 19. panta 2. punktu jāsagatavo tās nekonfidenciāls kopsavilkums ar norādi For inspection by interested parties. Šiem kopsavilkumiem jābūt tik detalizētiem, lai no tiem varētu pienācīgi saprast konfidenciāli iesniegtās informācijas būtību.

                     (17)

                     Ja persona, kas iesniedz konfidenciālu informāciju, nenorāda pamatotu iemeslu, kāpēc tā lūdz saglabāt konfidencialitāti, vai nesagatavo tās nekonfidenciālu kopsavilkumu un neiesniedz to noteiktajā formātā un kvalitātē, Komisija šādu informāciju var neņemt vērā, ja vien no uzticamiem avotiem nevar pietiekami pierādīt, ka informācija ir pareiza.

                     (18)

                     Ieinteresētās personas tiek aicinātas visu informāciju, ieskaitot skenētas pilnvaras un izziņas, sniegt elektroniskajā platformā TRON.tdi (https://tron.trade.ec.europa.eu/tron/TDI).
                     Lai varētu autorizēties elektroniskajā platformā TRON.tdi, ieinteresētajām personām ir vajadzīgs EU Login konts. Pilnīgas instrukcijas par to, kā reģistrēties un lietot TRON.tdi, ir pieejamas tīmekļa vietnē https://webgate.ec.europa.eu/tron/resources/documents/gettingStarted.pdf.
                     Ja ieinteresētās personas atbild elektroniskajā platformā TRON.tdi vai pa e-pastu, tās piekrīt noteikumiem, kas piemērojami dokumentu elektroniskai iesniegšanai saskaņā ar noteikumiem dokumentā CORRESPONDENCE WITH THE EUROPEAN COMMISSION IN TRADE DEFENCE CASES, kas publicēts Tirdzniecības ģenerāldirektorāta tīmekļa vietnē: http://trade.ec.europa.eu/doclib/docs/2011/june/tradoc_148003.pdf
                     Ieinteresētajām personām ir jānorāda savs nosaukums/vārds, uzvārds, adrese, tālruņa numurs un derīga e-pasta adrese un jānodrošina, ka norādītā e-pasta adrese ir funkcionējoša, oficiāla darba e-pasta adrese un ka e-pasts ik dienu tiek pārbaudīts. Kad būs iesniegta kontaktinformācija, Komisija sazināsies ar ieinteresētajām personām tikai pa e-pastu, ja vien tās nebūs nepārprotami paudušas prasību visus dokumentus no Komisijas saņemt ar citiem saziņas līdzekļiem vai ja nosūtāmā dokumenta veida dēļ tas jāsūta ar ierakstītu vēstuli. Iepriekš minētajos norādījumos par saziņu ar ieinteresētajām personām ieinteresētās personas var iepazīties ar papildu noteikumiem un informāciju par saraksti ar Komisiju, arī ar principiem, kas piemērojami pa e-pastu sūtāmai informācijai.
                     Komisijas adrese sarakstei:

                                 European Commission

                                 Directorate-General for Trade

                                 Directorate H

                                    Office:
                                    CHAR 04/039

                                 1049 Brussels

                                 BELGIUM

                        TRON.tdi: https://tron.trade.ec.europa.eu/tron/TDI
                     E-pasts: TRADE-R719@ec.europa.eu

            b)   Informācijas vākšana un uzklausīšana

                     (19)

                     Visas ieinteresētās personas, tai skaitā Savienības ražošanas nozare, importētāji un visas attiecīgās apvienības, ir aicinātas rakstiski darīt zināmu savu viedokli un sniegt apstiprinošus pierādījumus, ar nosacījumu, ka šādi iesniegumi tiek iesniegti 3. panta 2. punktā noteiktajā termiņā. Turklāt Komisija var uzklausīt ieinteresētās personas, ja tās to rakstiski pieprasa un norāda konkrētus iemeslus, kāpēc tās būtu jāuzklausa.

            c)   Atbrīvojums no importa reģistrēšanas vai pasākumiem

                     (20)

                     Saskaņā ar pamatregulas 13. panta 4. punktu izmeklējamā ražojuma importu var atbrīvot no reģistrēšanas vai pasākumiem, ja ar šādu importu pasākumi netiek apieti.

                     (21)

                     Iespējamā pasākumu apiešana notiek ārpus Savienības, tādēļ saskaņā ar pamatregulas 13. panta 4. punktu var piešķirt atbrīvojumu tiem izmeklējamā ražojuma ražotājiem Ķīnas Tautas Republikā, kas var pierādīt, ka tie nav iesaistīti pamatregulas 13. panta 1. un 2. punktā definētajās apiešanas darbībās. Ražotājiem, kuri vēlas saņemt atbrīvojumu (ja tādi ir), būtu jāpiesakās šīs regulas 3. panta 1. punktā norādītajā termiņā. Anketa ir iekļauta dokumentos, kas pieejami ieinteresētajām personām, un publicēta Tirdzniecības ĢD tīmekļa vietnē http://trade.ec.europa.eu/tdi/case_details.cfm?id=2448, un tā jāiesniedz šīs regulas 3. panta 2. punktā norādītajā termiņā.

                     (22)

                     Atbilžu uz anketas jautājumiem sniegšanai noteikto termiņu un citu šajā regulā vai īpašā saziņā ar ieinteresētajām personām noteikto termiņu pagarinājumi nepārsniedz 3 papildu dienas. Ja pieprasījuma iesniedzējs var pierādīt, ka pastāv ārkārtas apstākļi, šis pagarinājums var būt ne vairāk kā 7 dienas.

            F.   REĢISTRĒŠANA

                     (23)

                     Ievērojot pamatregulas 14. panta 5. punktu, uz izmeklējamā ražojuma importu attiecina reģistrāciju, lai nodrošinātu, ka tad, ja izmeklēšanā tiktu konstatēta pasākumu apiešana, no dienas, kad noteikts, ka jāreģistrē izmeklējamā ražojuma imports, varētu atbilstošā apmērā iekasēt antidempinga maksājumus.

                     (24)

                     Uz nedaudz pārveidotu ražojumu attiecinātajiem pasākumiem vajadzētu būt saistītiem ar tādu pašu atbildību kā ar to, kas noteikta ar spēkā esošajiem pasākumiem. Ja var noteikt, ka apiešanu ir veicis eksportētājs, kas sadarbojās un kuram ir piešķirtas individuālas starpības, tie kļūst piemērojami. Citādi tiktu piemērots atlikušais maksājums.

            G.   TERMIŅI

                     (25)

                     Labas pārvaldības labad būtu jānosaka termiņi, kuros:

                                 —

                                 ieinteresētās personas var pieteikties Komisijā, rakstiski darīt zināmu savu viedokli un iesniegt atbildes uz anketas jautājumiem vai jebkuru citu informāciju, kas jāņem vērā izmeklēšanā,

                                 —

                                 ieinteresētās personas var iesniegt Komisijai rakstisku uzklausīšanas pieprasījumu.

                     (26)

                     Uzmanība tiek pievērsta faktam, ka pamatregulā noteikto procesuālo tiesību īstenošana ir atkarīga no tā, vai persona piesakās šīs regulas 3. pantā noteiktajos termiņos.

            H.   NESADARBOŠANĀS

                     (27)

                     Ja ieinteresētā persona liedz piekļuvi nepieciešamajai informācijai, nesniedz to noteiktajā termiņā vai ievērojami kavē izmeklēšanu, tad saskaņā ar pamatregulas 18. pantu apstiprinošus vai noraidošus konstatējumus var sagatavot, pamatojoties uz pieejamajiem faktiem.

                     (28)

                     Ja tiek konstatēts, ka ieinteresētā persona ir sniegusi nepatiesu vai maldinošu informāciju, saskaņā ar pamatregulas 18. pantu šo informāciju neņem vērā un izmanto pieejamos faktus.

                     (29)

                     Ja ieinteresētā persona nesadarbojas vai sadarbojas tikai daļēji un tāpēc konstatējumi saskaņā ar pamatregulas 18. pantu ir pamatoti ar pieejamajiem faktiem, rezultāts šai personai var būt mazāk labvēlīgs nekā tad, ja tā būtu sadarbojusies.

            I.   IZMEKLĒŠANAS GRAFIKS

                     (30)

                     Izmeklēšana saskaņā ar pamatregulas 13. panta 3. punktu tiks pabeigta deviņu mēnešu laikā no šīs regulas spēkā stāšanās dienas.

            J.   PERSONAS DATU APSTRĀDE

                     (31)

                     Tiek norādīts, ka šajā izmeklēšanā iegūtos personas datus apstrādās saskaņā ar Eiropas Parlamenta un Padomes Regulu (ES) 2018/1725 (4) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti .

                     (32)

                     Paziņojums par datu aizsardzību, kas informē visas personas par personas datu apstrādi Komisijas tirdzniecības aizsardzības darbību ietvaros, ir pieejams Tirdzniecības ĢD tīmekļa vietnē: http://ec.europa.eu/trade/policy/accessing-markets/trade-defence/.

            K.   UZKLAUSĪŠANAS AMATPERSONA

                     (33)

                     Ieinteresētās personas var lūgt tirdzniecības procedūru uzklausīšanas amatpersonas iesaistīšanos. Uzklausīšanas amatpersona izskata pieprasījumus par piekļuvi lietai, strīdus par dokumentu konfidencialitāti, pieprasījumus pagarināt termiņu un visus pārējos pieprasījumus par ieinteresēto personu un trešo personu tiesībām uz aizstāvību, kuri varētu rasties procedūras gaitā.

                     (34)

                     Uzklausīšanas amatpersona var rīkot uzklausīšanu un mediāciju starp ieinteresēto(-ajām) personu(-ām) un Komisijas dienestiem, lai pilnībā tiktu īstenotas ieinteresētās personas tiesības uz aizstāvību.

                     (35)

                     Uzklausīšanas pieprasījums jāiesniedz rakstiski un tajā jānorāda pieprasījuma iemesli. Uzklausīšanas amatpersona izskata pieprasījumu pamatojumu. Šādai uzklausīšanai būtu jānotiek tikai tad, ja pienācīgā laikā jautājumi nav atrisināti ar Komisijas dienestiem.

                     (36)

                     Lai neapdraudētu pareizu procedūras norisi, pieprasījumi jāiesniedz laikus un bez kavēšanās. Tālab ieinteresētajām personām uzklausīšanas amatpersonas iesaistīšanās jāpieprasa iespējami agri pēc notikuma, kura dēļ vajadzīga šāda iesaistīšanās. Principā 3. pantā paredzētais laikposms, kurā var iesniegt pieprasījumu uzklausīšanai Komisijas dienestos, mutatis mutandis attiecas uz pieprasījumiem uzklausīšanai pie uzklausīšanas amatpersonas. Ja uzklausīšanas pieprasījumi ir iesniegti, neievērojot noteikto laikposmu, uzklausīšanas amatpersona, pienācīgi ņemot vērā labas pārvaldības intereses un izmeklēšanas savlaicīgu pabeigšanu, izskatīs arī šādu novēlotu pieprasījumu iemeslus, izvirzīto jautājumu raksturu un šo jautājumu ietekmi uz aizstāvības tiesībām.

                     (37)

                     Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/trade-policy-and-you/contacts/hearing-officer/,

               IR PIEŅĒMUSI ŠO REGULU.

            1. pants
            Saskaņā ar Regulas (ES) 2016/1036 13. panta 3. punktu tiek sākta izmeklēšana, lai noskaidrotu, vai tāda Ķīnas Tautas Republikas izcelsmes mononātrija glutamāta, maisījumā vai šķīdumā, kas sausmasā satur 50 % vai vairāk mononātrija glutamāta, imports Savienībā, ko patlaban klasificē ar KN kodiem ex 2103 90 90, ex 2104 10 00, ex 2104 20 00, ex 3824 99 92, ex 3824 99 93 un ex 3824 99 96 (Taric kodi 2103909011, 2103909081, 2104100011, 2104100081, 2104200011, 3824999298, 3824999389 un 3824999689), tiek veikts, apejot ar Īstenošanas regulu (ES) 2015/83 noteiktos pasākumus.

            2. pants

               1.   Dalībvalstu muitas dienesti saskaņā ar Regulas (ES) 2016/1036 13. panta 3. punktu un 14. panta 5. punktu veic vajadzīgos pasākumus, lai reģistrētu šīs regulas 1. pantā precizēto importu Savienībā.

               2.   Reģistrēšanu beidz deviņus mēnešus pēc šīs regulas spēkā stāšanās dienas.

               3.   Komisija var uzdot muitas dienestiem izbeigt to ražojumu importa reģistrāciju Savienībā, kurus izgatavojuši eksportētāji/ražotāji, kas iesnieguši pieteikumu par atbrīvojumu no reģistrācijas un par ko konstatēts, ka tie atbilst atbrīvojuma piešķiršanas nosacījumiem.

            3. pants

               1.   Ieinteresētajām personām jāpiesakās, sazinoties ar Komisiju 15 dienu laikā no šīs regulas spēkā stāšanās dienas.

               2.   Ieinteresētajām personām, kuras vēlas, lai to viedokli ņemtu vērā izmeklēšanā, jāpiesakās, sazinoties ar Komisiju, rakstiski jāizklāsta savs viedoklis un jāiesniedz atbildes uz anketas jautājumiem vai cita informācija 37 dienu laikā no šīs regulas spēkā stāšanās dienas, ja vien nav norādīts citādi.

               3.   Turklāt ieinteresētās personas tajā pašā 37 dienu termiņā var pieprasīt, lai Komisija tās uzklausītu. Uzklausīšanas pieprasījums attiecībā uz izmeklēšanas sākšanas posmu jāiesniedz 15 dienu laikā no šīs regulas spēkā stāšanās dienas. Uzklausīšanas pieprasījums jāiesniedz rakstiski, un tajā jānorāda pieprasījuma iesniegšanas iemesli.

            4. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 19. februārī

                  Komisijas vārdā –

                  priekšsēdētāja

               Ursula VON DER LEYEN

            (1)  OV L 176, 30.6.2016., 21. lpp.

            (2)  Komisijas 2015. gada 21. janvāra Īstenošanas regula (ES) 2015/83, ar ko pēc termiņbeigu pārskatīšanas atbilstīgi Padomes Regulas (EK) Nr. 1225/2009 11. panta 2. punktam nosaka galīgo antidempinga maksājumu Ķīnas Tautas Republikas izcelsmes mononātrija glutamāta importam (OV L 15, 22.1.2015., 31. lpp.).

            (3)  Dokumentu ar norādi Limited uzskata par konfidenciālu saskaņā ar pamatregulas 19. pantu un 6. pantu PTO Nolīgumā par 1994. gada GATT VI panta īstenošanu (Antidempinga nolīgums). Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

            (4)  Eiropas Parlamenta un Padomes 2018. gada 23. oktobra Regula (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).


title: Komisijas Īstenošanas Regula (ES) 2020/236 (2020. gada 14. februāris) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Huile d'olive de Provence” (ACVN))

text:
                  21.2.2020

                  LV

                  Eiropas Savienības Oficiālais Vēstnesis

                  L 48/1

         KOMISIJAS ĪSTENOŠANAS REGULA (ES) 2020/236
         (2020. gada 14. februāris)
         par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Huile d'olive de Provence” (ACVN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta a) apakšpunktu Francijas pieteikums, kurā lūgts reģistrēt nosaukumu “Huile d'olive de Provence”, ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums “Huile d'olive de Provence” būtu jāreģistrē,

               IR PIEŅĒMUSI ŠO REGULU.

            1. pants
            Nosaukums “Huile d'olive de Provence” (ACVN) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 1.5. grupas “Eļļa un tauki (sviests, margarīns, eļļa u. c.)” saskaņā ar Komisijas Īstenošanas regulas (ES) Nr. 668/2014 (3) XI pielikumu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 14. februārī

                  Komisijas

                  un tās priekšsēdētājas vārdā –

               Janusz WOJCIECHOWSKI

                  Komisijas loceklis

            (1)  OV L 343, 14.12.2012., 1. lpp.

            (2)  OV C 325, 30.9.2019., 10. lpp.

            (3)  Komisijas 2014. gada 13. jūnija Īstenošanas regula (ES) Nr. 668/2014, ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).


title: Komisijas īstenošanas Regula (ES) 2020/237 (2020. gada 14. februāris) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Bjelovarski kvargl” (AĢIN))

text:
                  21.2.2020

                  LV

                  Eiropas Savienības Oficiālais Vēstnesis

                  L 48/2

         KOMISIJAS ĪSTENOŠANAS REGULA (ES) 2020/237
         (2020. gada 14. februāris)
         par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (“Bjelovarski kvargl” (AĢIN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (2012. gada 21. novembris) (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta a) apakšpunktu Horvātijas pieteikums, kurā lūgts reģistrēt nosaukumu “Bjelovarski kvargl”, ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums “Bjelovarski kvargl” būtu jāreģistrē,

               IR PIEŅĒMUSI ŠO REGULU.

            1. pants
            Nosaukums “Bjelovarski kvargl” (AĢIN) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 1.3. grupas “Siers” saskaņā ar Komisijas Īstenošanas regulas (ES) Nr. 668/2014 XI pielikumu (3).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 14. februārī

                  Komisijas

                  un tās priekšsēdētājas vārdā

               Janusz WOJCIECHOWSKI

                  Komisijas loceklis

            (1)  OV L 343, 14.12.2012., 1. lpp.

            (2)  OV C 320, 24.9.2019., 9. lpp.

            (3)  Komisijas 2014. gada 13. jūnija Īstenošanas regula (ES) Nr. 668/2014, ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).